als_Latn dik_Latn sag_Latn
Këto dy mijë pika të reja të shitjes, do të hapen brenda gjashtë muajsh në të gjithë territorin e Kosovës, në saje të marrëveshjes për partneritet strategjik që është nënshkruar të hënën me kompaninë “PayKos”, e cila është në partneritet strategjik me njërën prej kompanive me renome botërore “PayZone”, e cila ofron shërbime të tilla.
“Marrëveshja parasheh që brenda gjashtë muajsh të hapen dy mijë pika të reja në të gjithë territorin e Kosovës. Hapja e pikave të reja të shitjes do të bëhet ekskluzivisht me investimet e kompanisë private, ‘PayKos’, e cila ka partneritet strategjik me kompaninë e njohur botërore të distribuimit ‘PayZone’, ndërsa 1.200 pikat ekzistuese të shitjes të PTK-së, ku aktualisht shiten të gjitha produktet e telefonisë mobile Vala, do të mbeten ashtu siç kanë qenë deri më tani. PTK do të vazhdojë të jetë prezent edhe në të gjitha objektet e Postës së Kosovës konform marrëveshjes biznesore me operatorin publik duke synuar që të rrisë kualitetin e shërbimeve edhe në këtë sektor të shitjes”, është thënë në njoftim të PTK-së.
Ndërsa Drejtori Menaxhues i PTK-së, Agron Mustafa me këtë rast ka thënë: “Kjo është një marrëveshje biznesore shumë e mirë për PTK-në. Nëpërmjet dyfishimit apo trefishimit të pikave të shitjes për produktet e PTK-së, po fillojmë gradualisht të ndryshojmë qasjen e PTK-së në raport me konsumatorin. Do të jemi kudo që ka lëvizje të njerëzve, në tregje, markete, lokale, pika turistike, etj.”.
Marrëveshja për partneritet strategjik është iniciuar para disa muajsh dhe ka kaluar nëpër të gjitha procedurat ligjore. Fillimisht, është publikuar shprehja e interesit të PTK-së në media për gjetjen e një partneri potencial, për t’u selektuar më pas për negociata të drejtpërdrejta kompanitë që përfaqësonin ofertat më të mira. Procesi i partneritetit strategjik për hapjen e pikave të reja të shitjes në të gjithë territorin e Kosovës, ka marrë aprovimin dhe rekomandimin e të gjithë departamenteve të PTK-së.
Janë rreth 10 njësi të PTK-së, duke filluar nga Vala, Telekomi, Shitja, Prokurimi, etj., drejtuesit e të cilëve kanë nënshkruar për të përzgjedhur për partneritet strategjik kompaninë me ofertën më të mirë.
als_Latn als_Latn als_Latn als_Latn als_Latn